Kauniaisten kauppala


Valtioneuvoston päätös Espoon pitäjässä sijaitsevan Grankullan huvilayhdyskunnan muuttamisesta kauppalaksi.

Suomen asetuskokoelma 1.4.1919/39.

Annettu Helsingissä, 1 päivänä huhtikuuta 1919.

Espoon pitäjässä sijaitsevan Grankullan huvilayhdyskunnan valtuuston anomuksesta on Valtioneuvosto tänään määrännyt, että sanottu yhdyskunta, sellaisena kuin Suomen Senaatti on 20 päivänä huhtikuuta 1915 vahvistanut sen rajat, on, lukien 1 päivästä tammikuuta 1920, oleva kauppala, nimeltä Grankulla, sekä eri kunta; ja tulee mainittu kauppala, joka kirkollisessa suhteessa luetaan Espoon pitäjän seurakuntaan, lainkäyttöön nähden olemaan asianomaisen kihlakunnanoikeuden sekä hallinnollisessa suhteessa Uudenmaan läänin maaherran ja paikallisten kruununpalvelijain alainen, joille myöskin syyttäjävalta kauppalan alueella kuuluu, minkä ohessa kauppalan sisäiseen hallitukseen ja hallintoon nähden on noudatettava mitä kauppalalle tänään erittäin vahvistetut säännöt tarkemmin sisältävät.

Helsingissä, 1 päivänä huhtikuuta 1919.

Sisäasiainministeri Tulenheimo.

Karl Modeen.

Asetus Grankullan kauppalan suomenkielisestä nimestä.

Suomen asetuskokoelma 263/1949.

Annettu Helsingissä 8 päivänä huhtikuuta 1949.

Sisäasiainministerin esittelystä määrätään, että Grankullan kauppalan suomenkielinen nimi on oleva Kauniainen.

Helsingissä 8 päivänä huhtikuuta 1949.

Tasavallan Presidentti J. K. PAASIKIVI.

Sisäasiainministeri A. Simonen.

Kauppalat